CELEX: 52017PC0731
Language: mt
Date: 2017-12-04
Title: Proposta għal REGOLAMENT TAL-KUNSILL li temporanjament jissospendi d-dazji awtonomi tat-Tariffa Doganali Komuni fuq ċertu tip ta’ prodotti li jridu jkunu inkorporati jew użati f’inġenji tal-ajru, u li jħassar ir-Regolament (KE) Nru 1147/2002

IL-KUMMISSJONI EWROPEA
            Brussell, 4.12.2017
            COM(2017) 731 final
            2017/0324(NLE)
            Proposta għal
            REGOLAMENT TAL-KUNSILL
            li temporanjament jissospendi d-dazji awtonomi tat-Tariffa Doganali Komuni fuq ċertu tip ta’ prodotti li jridu jkunu inkorporati jew użati f’inġenji tal-ajru, u li jħassar ir-Regolament (KE) Nru 1147/2002
            
               
         
         
            
               MEMORANDUM TA' SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               Ir-Regolament tal-Kunsill (KE) Nru 1147/2002 jipprovdi għal sospensjoni temporanja tad-dazji awtonomi tat-Tariffa Doganali Komuni fuq ċerti oġġetti importati b’“ċertifikati tal-ajrunavigabbiltà”. Iċ-ċertifikati tal-ajrunavigabbiltà (illum “ċertifikati tar-rilaxx awtorizzat”) inħarġu mill-awtorità nazzjonali tal-avjazzjoni fl-istat fejn l-inġenju tal-ajru ġie rreġistrat u ċċertifikat li l-oġġetti inkorporati fl-inġenju tal-ajru ġew manifatturati f’konformità ma’ disinn approvat skont il-leġiżlazzjoni tal-avjazzjoni applikabbli dak iż-żmien. Ir-Regolament tal-Kunsill (KE) Nru 1147/2002 issimplifika l-proċeduri doganali għall-importazzjoni ħielsa mid-dazju tal-partijiet, il-komponenti u oġġetti oħra użati għall-manifattura, it-tiswija, il-manteniment, il-bini mill-ġdid, il-modifika jew il-konverżjoni ta’ inġenji tal-ajru u li qabel kienu importati taħt proċeduri doganali sospensivi differenti (eż. il-proċeduri ta’ “proċessar attiv”, “użu finali” u “ħażna”).
            
            
               Ċerti dispożizzjonijiet fir-Regolament jeħtiġilhom ikunu aġġornati biex jieħdu kont tal-iżviluppi legali u teknoloġiċi. B’mod partikolari, sabiex tiġi żgurata l-konformità mal-iżviluppi legali fis-settur tal-avjazzjoni, id-dispożizzjonijiet jeħtieġu jirreferu għaċ-“ċertifikati tar-rilaxx awtorizzat” (jiġifieri, il-Formola 1 tal-Aġenzija Ewropea tas-Sikurezza tal-Avjazzjoni (EASA) jew l-ekwivalenti tagħha) aktar milli għaċ-“ċertifikati tal-ajrunavigabbiltà”. Barra minn hekk, it-terminu “ċertifikati oriġinali” ma jgħoddx, minħabba li issa qed jinħarġu f’forma elettronika.
            
            
               L-awtoritajiet nazzjonali adottaw diversi opinjonijiet dwar jekk oġġetti importati permezz ta’ “ċertifikati tal-ajrunavigabbiltà” u li bbenefikaw minn sospensjoni ta’ dazji doganali kif previst fir-Regolament (KE) Nru 1147/2002, jistgħux jintużaw esklussivament f’ajruplani ċivili, jew jekk jistgħux jintużaw kemm f’inġenji tal-ajru ċivili u kif ukoll militari. Sabiex tiġi żgurata interpretazzjoni konsistenti u implimentazzjoni uniformi, hemm bżonn li jiġu ċċarati dawn id-dispożizzjonijiet. Għaldaqstant, huwa previst li partijiet maħsuba għall-inġenji tal-ajru militari jitħallew jibbenefikaw ukoll mis-sospensjoni tad-dazji sakemm dawn ikollhom magħhom ċertifikat tar-rilaxx awtorizzat jew l-ekwivalenti tiegħu. Din il-proposta hija f’konformità mal-leġiżlazzjoni doganali li testendi t-twettiq simplifikat tal-proċedura ta’ proċessar attiv għall-inġenji tal-ajru militari peress li l-Artikolu 324(1)(c) tar-Regolament ta’ Implimentazzjoni tal-Kummissjoni (UE) 2015/2447 ma jagħmilx distinzjoni bejn inġenji tal-ajru ċivili u mhux fir-rigward tat-twettiq simplifikat tal-proċedura ta’ proċessar attiv.
            
            
               Għal raġunijiet ta’ ċertezza ġuridika u sabiex tkun żgurata l-applikazzjoni uniformi tar-regolament, il-proposta se tagħti s-setgħa lill-Kummissjoni biex tistabbilixxi lista ta’ kodiċijiet tan-Nomenklatura Magħquda stabbilita fir-Regolament tal-Kunsill (KEE) Nru 2658/87 li skontu l-oġġetti inkwistjoni jistgħu jiġu kklassifikati u lista ta’ ċertifikati meqjusa ekwivalenti għaċ-ċertifikati tal-Formola 1 tal-EASA. Dan se jippermetti azzjoni rapida fejn dawn il-kodiċijiet jew il-listi taċ-ċertifikati jridu jiġu emendati. 
            
            
               Għal raġunijiet ta’ ċertezza u ċarezza ġuridika, ir-Regolament attwali għandu jitħassar u mhux jiġi emendat. Ir-Regolament ġdid propost jikkjarifika, jissemplifika, inaqqas il-piż amministrattiv għall-operaturi ekonomiċi u l-amministrazzjonijiet doganali, u jappoġġa l-kompetittività tal-industrija ajrunawtika tal-UE.
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Il-miżura tnaqqas il-piż amministrattiv fuq l-awtoritajiet doganali tal-Istati Membri kif ukoll fuq l-operaturi ekonomiċi fis-settur tal-inġenji tal-ajru, peress li tnaqqas il-bżonn li jintużaw reġimi doganali sospensivi bħala trattament tariffarju favorevoli għall-oġġetti skont l-użu finali, l-eżenzjoni għall-ipproċessar attiv jew il-ħażna doganali tagħhom.
            
            
               •Konsistenza ma’ politiki oħra tal-Unjoni
            
            
               
                  Il-proposta hija konformi mal-politika tal-Unjoni fil-qasam tal-avjazzjoni u tibni fuq il-proċess ta’ rikonoxximent reċiproku ta’ ċertifikati tar-rilaxx awtorizzat bejn l-UE u pajjiżi li mhumiex fl-UE. B’mod partikolari, il-proposta hija konsistenti mal-politika tal-Unjoni dwar regoli komuni fil-qasam tal-avjazzjoni ċivili u li tistabbilixxi Aġenzija Ewropea tas-Sigurtà tal-Avjazzjoni (ir-Regolament (KE) Nru 216/2008). Barra minn hekk, il-proposta hija f’konformità mal-politika tal-Unjoni dwar l-ajrunavigabbiltà tal-inġenji tal-ajru u prodotti, partijiet u tagħmir ajrunawtiċi (ir-Regolament (KE) Nru 1321/2014) u dwar regoli ta’ implimentazzjoni għaċ-ċertifikazzjoni tal-ajrunavigabbiltà u ambjentali tal-inġenji tal-ajru u tal-prodotti, il-partijiet u t-tagħmir relatati, kif ukoll għaċ-ċertifikazzjoni tal-organizzazzjonijiet tad-disinn u l-produzzjoni (ir-Regolament (KE) Nru 748/2012). 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika ta’ din il-proposta hija l-Artikolu 31 tat-Trattat dwar il-Funzjonament tal-Unjoni Ewropea (it-TFUE).
               
            
            
               •Sussidjarjetà (għal kompetenza mhux esklussiva) 
            
            
               
                  Is-suġġett tal-proposta jaqa’ taħt il-kompetenza esklussiva tal-UE. Għalhekk, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Il-proposta tikkonforma mal-prinċipju tal-proporzjonalità. Ir-Regolament ma jmurx lil hinn minn dak li hu meħtieġ sabiex jinkisbu l-għanijiet li għandhom jintlaħqu skont l-Artikolu 5(4) tat-Trattat dwar l-Unjoni Ewropea (it-TUE).
               
            
         
         
            
               •Għażla tal-istrument
            
            
               Skont l-Artikolu 31 tat-TFUE, “Id-dazji tat-Tariffi Doganali Komuni għandhom jkunu stabbiliti mill-Kunsill li jaġixxi fuq proposta mill-Kummissjoni”. Għalhekk Regolament tal-Kunsill hu l-istrument xieraq.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  B’mod parallel ma’ din il-proposta u skont l-Artikolu 4 tar-Regolament tal-Kunsill (KE) Nru 1147/2002, il-Kummissjoni qed tippreżenta lill-Kunsill rapport dwar l-applikazzjoni ta’ dan ir-Regolament. Dan ir-rapport, li huwa bbażat fuq l-informazzjoni li waslet għand l-Istati Membri għall-perjodu 2014-2016, jikkonkludi li r-raġuni fundamentali għas-simplifikazzjoni u s-sospensjoni tibqa’ valida. Il-piż amministrattiv fuq l-operaturi ekonomiċi u l-amministrazzjonijiet doganali jitnaqqas b’mod konsiderevoli.
               
               
                  Skont l-eżitu ta’ dan ir-rapport, ir-Regolament attwali għadu rilevanti u effettiv peress li jnaqqas il-piż amministrattiv għall-uffiċjali doganali billi jippermetti proċedura alternattiva għall-proċeduri doganali speċjali, bħal dawk għall-awtorizzazzjoni tal-użu finali u s-superviżjoni doganali tagħha. Madankollu, ċerti dispożizzjonijiet tar-Regolament attwali jeħtieġu aktar kjarifika dwar ċertifikati u proċeduri awtorizzati għal oġġetti msewwija. F’termini ta’ effiċjenza, ir-rapport wera b’mod ċar li l-impatt tal-użu tar-Regolament attwali huwa sinifikanti kemm għall-operaturi ekonomiċi kif ukoll għall-amministrazzjonijiet doganali. B’mod partikolari, meta l-użu taċ-ċertifikati tal-ajrunavigabbiltà jitqabbel mal-limitu ta’ żmien preskritt għall-proċedura tal-użu finali, huwa evidenti li l-ħin iffrankat huwa ekwivalenti għaż-żmien meħtieġ għall-għoti tal-proċedura tal-użu finali.
               
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni organizzat diversi konsultazzjonijiet biex tinforma lill-komunità tan-negozju dwar x’azzjoni prevista trid tittieħed. B’mod partikolari, il-Kummissjoni organizzat bosta laqgħat ma’ Assoċjazzjoni tal-Linji tal-Ajru Ewropej, il-Federazzjoni Ewropea tal-Ħaddiema tat-Trasport (ETF) u l-Assoċjazzjoni tal-Industriji Ajruspazjali u tad-Difiża.  L-operaturi ekonomiċi esprimew qbil ġenerali ma’ din il-proposta. Barra minn hekk, il-Kummissjoni kkonsultat lill-Aġenzija Ewropea tas-Sikurezza tal-Avjazzjoni (EASA). L-Istati Membri ġew mgħarrfa permezz tal-grupp espert tal-Grupp dwar il-Kwistjonijiet ta' Ekonomija Tariffarja (ETQG) u t-Taqsima dwar in-Nomenklatura tat-Tariffa u l-Istatistika tal-Kumitat tal-Kodiċi Doganali (is-settur NM). L-Istati Membri esprimew l-appoġġ tagħhom għall-proposta tal-Kummissjoni.  
               
            
            
               •Valutazzjoni tal-impatt
            
            
               
                  Ma saret l-ebda valutazzjoni tal-impatt għal din il-proposta peress li m’hemm ebda impatt ekonomiku, ambjentali jew soċjali sinifikanti ġdid u m’hemm l-ebda għażla politika xi ssir.
               
            
            
               •Idoneità u simplifikazzjoni regolatorja
            
            
               Ir-Regolament attwali wera li huwa ta’ benefiċċju kbir għall-industrija ajrunawtika tal-UE (trattament mingħajr dazju ta’ oġġetti mogħtija mal-preżentazzjoni ta’ ċertifikat) u l-amministrazzjonijiet tal-Istati Membri (aċċettazzjoni ta’ tip speċifiku ta’ ċertifikat, li hija inqas oneruża mir-reġimi doganali sospensivi li ntużaw qabel). L-impatt pożittiv fuq l-industrija huwa rifless f’żieda gradwali fl-2014-2016 fil-valur tal-importazzjonijiet b’ċertifikati tal-ajrunavigabbiltà (madwar EUR 11,3-il biljun fl-2014, EUR 14,9-il biljun fl-2015 u EUR 18,5-il biljun fl-2016). Il-Kummissjoni qed tippreżenta rapport lill-Kunsill dwar l-applikazzjoni tar-Regolament (ara hawn fuq).
            
            
               •Drittijiet fundamentali
            
            
               
                  Il-proposta ma għandha l-ebda impatt fuq id-drittijiet fundamentali.
               
            
            
               4.IMPLIKAZZJONIJIET BAĠITARJI
            
            
               Il-proposta m'għandha l-ebda implikazzjoni finanzjarja. L-operaturi ekonomiċi fis-settur kienu kapaċi jużaw reġimi doganali sospensivi anki qabel ma daħal fis-seħħ ir-Regolament tal-Kunsill (KE) Nru 1147/2002 u l-proposta ma tintroduċix bidliet kbar.
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Il-miżuri proposti jridu jiġu ġestiti taħt it-Tariffa Integrata tal-Unjoni Ewropea (TARIC) u jiġu applikati mill-amministrazzjonijiet doganali tal-Istati Membri.
            
            
               2017/0324 (NLE)
            
         
         
            
               Proposta għal
            
            
               REGOLAMENT TAL-KUNSILL
            
            
               li temporanjament jissospendi d-dazji awtonomi tat-Tariffa Doganali Komuni fuq ċertu tip ta’ prodotti li jridu jkunu inkorporati jew użati f’inġenji tal-ajru, u li jħassar ir-Regolament (KE) Nru 1147/2002
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 31 tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Bir-Regolament tal-Kunsill (KE) Nru 1147/2002
                  1
               , id-dazji awtonomi tat-Tariffa Doganali Komuni ġew sospiżi b’mod temporanju għal ċerti partijiet, komponenti u oġġetti oħra tat-tip li għandhom ikunu inkorporati fl-inġenji tal-ajru ċivili jew użati għalihom, meta jkunu importati b’ċertifikati tal-ajrunavigabbiltà. Dak ir-Regolament ssimplifika l-proċeduri doganali għall-importazzjonijiet ħielsa mid-dazju tal-partijiet, il-komponenti u oġġetti oħra użati għall-manifattura, it-tiswija, il-manteniment, il-bini mill-ġdid, il-modifika jew il-konverżjoni tal-inġenji tal-ajru. Madankollu, minħabba l-iżviluppi leġiżlattivi u tekniċi estensivi li seħħew mis-sena 2002 ‘l hawn, ir-Regolament (KE) Nru 1147/2002 jeħtieġ jiġi adattat u, għal raġunijiet ta’ ċarezza, jeħtieġ li jinbidel. 
            
            
               (2)Skont l-informazzjoni li waslet mingħand l-Istati Membri, is-sospensjoni temporanja introdotta permezz tar-Regolament (KE) Nru 1147/2002 tibqa’ meħtieġa sabiex jintlaħaq l-għan li jittaffa l-piż amministrattiv kemm fuq l-operaturi ekonomiċi fis-settur tal-inġenji tal-ajru u kif ukoll fuq l-awtoritajiet doganali tal-Istati Membri, billi importazzjonijiet taħt proċeduri speċjali b’superviżjoni doganali bħal dawk tal-użu finali, l-ipproċessar attiv jew il-ħażna doganali jkunu ta’ piż. Għalhekk is-sospensjoni temporanja jenħtieġ li tkompli.
            
            
               (3)Minħabba l-fatt li l-prezzijiet għall-partijiet u l-komponenti użati fis-settur tal-inġenji tal-ajru huma normalment ħafna ogħla mill-prezzijiet għal oġġetti simili użati għal skopijiet oħra, ir-riskju li l-oġġetti importati ħielsa mid-dazju jintużaw f'setturi industrijali oħra huwa żgħir ħafna. 
            
            
               (4)Ir-Regolament tal-Kummissjoni (UE) Nru 748/2012
                  2
                jipprovdi li sabiex parti li tkun eliġibbli għall-installazzjoni fi prodott li għandu ċ-ċertifikat tat-tip, għandha tkun akkumpanjata minn ċertifikat tar-rilaxx awtorizzat (il-Formola 1 tal-EASA ) maħruġ minn parti awtorizzata mill-awtoritajiet tal-avjazzjoni fl-Unjoni. Għalhekk, is-sospensjoni tad-dazji doganali tenħtieġ tkun bil-kundizzjoni li jiġi ppreżentat ċertifikat tar-rilaxx awtorizzat.
            
            
               (5)Barra minn hekk, jenħteġ li ċertifikati ekwivalenti maħruġa minn pajjiżi terzi u ċ-ċertifikati li kienu nħarġu fil-qafas ta’ ftehimiet bilaterali dwar is-sikurezza tal-avjazzjoni mal-Unjoni qabel l-istabbiliment tal-Aġenzija Ewropea tas-Sikurezza tal-Avjazzjoni (EASA) jiġu aċċettati wkoll bħala alternattiva għaċ-ċertifikati tar-rilaxx awtorizzat (il-Formola 1 tal-EASA).
            
            
               (6)Meta wieħed iqis li ċerti ċertifikati jinħarġu f’forma elettronika biss, jeħtieġ ikun possibbli li jiġu ppreżentati ċ-ċertifikati jew bl-użu ta’ tekniki elettroniċi għall-ipproċessar tad-dejta inkella b’mezzi oħra għall-finijiet li jibbenefika minn sospensjoni.
            
            
               (7)Fejn ċertifikat ma jistax jiġi ppreżentat fil-mument li l-oġġett jiġi ddikjarat għar-rilaxx għal ċirkolazzjoni ħielsa, jeħtieġ li tiġi pprovduta dikjarazzjoni mill-bejjiegħ tal-oġġetti li fiha n-numru ta’ referenza taċ-ċertifikat li tippermetti lill-awtoritajiet doganali tal-Istati Membri li jivverifikaw li l-prodotti jiġu rilaxxati għal ċirkolazzjoni libera.  
            
            
               (8)L-awtoritajiet doganali jeħtieġ li jkunu kapaċi, bi spiża għall-importatur, li jitolbu l-għarfien espert ta’ rappreżentant tal-awtoritajiet nazzjonali tal-avjazzjoni meta jkollhom raġuni valida li jemmnu li ċ-ċertifikati ġew iffalsifikati. Madankollu, qabel tittieħed din l-azzjoni, jeħtieġ li l-awtoritajiet doganali jikkunsidraw il-volum tal-oġġetti li jridu jiġu importati, l-ammont ta’ dazji li jkunu pagabbli jekk is-sospensjoni stipulata f’dan ir-Regolament ma kinitx tapplika, u r-riskju li l-ispiża tal-opinjoni tal-espert tissupera l-benefiċċju lill-importatur tas-sospensjoni tad-dazji, f’każ li skont l-opinjoni esperta r-regoli għall-ħruġ ta’ dawk iċ-ċertifikati ma nkisrux, sabiex ma jinħolqux piżijiet bla bżonn għall-operaturi ekonomiċi.
            
            
               (9)Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, jeħtieġ jiġu kkonferiti setgħat ta’ implimentazzjoni lill-Kummissjoni biex din tistabbilixxi lista tal-intestaturi, is-subintestaturi u l-kodiċijiet tan-Nomenklatura Magħquda stipulata fir-Regolament tal-Kunsill (KEE) Nru 2658/87
                  3
                li skonthom l-oġġetti jkunu eliġibbli għal sospensjoni skont dan ir-Regolament jiġu kklassifikati, biex tistabbilixxi lista ta’ ċertifikati li huma ekwivalenti għal ċertifikat tar-rilaxx awtorizzat, il-Formola 1 tal-EASA u biex tfassal mudell għad-dikjarazzjonijiet li jistgħu jiġu ppreżentati lill-awtoritajiet doganali fejn ċertifikat ma jistax jiġi ppreżentat fil-mument li l-oġġetti jiġu ddikjarati għar-rilaxx għaċ-ċirkolazzjoni libera. Dawn is-setgħat jeħtieġ ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill
                  4
               .
            
            
               (10)Jeħtieġ li r-Regolament (KE) Nru 1147/2002 jitħassar fid-dawl tal-bidliet estensivi miġjuba b’dan ir-Regolament rigward il-prodotti eliġibbli għas-sospensjoni tad-dazji awtonomi doganali, iċ-ċertifikati tar-rilaxx awtorizzat aċċettabbli u l-proċeduri, kif ukoll fl-interess taċ-ċarezza,  
            
            
               ADOTTA DAN IR-REGOLAMENT:
            
            
               Artikolu 1
            
            
               Għandhom jiġu sospiżi d-dazji awtonomi tat-Tariffa Doganali Komuni stabbiliti fir-Regolament (KEE) Nru 2658/87 għall-partijiet, il-komponenti u oġġetti oħra tat-tip li għandhom ikunu inkorporati fl-inġenji tal-ajru jew użati għall-inġenji tal-ajru u partijiet minnhom fil-proċess tal-manifattura, it-tiswija, il-manutenzjoni, il-bini mill-ġdid, il-modifika jew il-konverżjoni . 
            
         
         
            
               Il-Kummissjoni għandha, permezz ta’ atti ta’ implimentazzjoni, tistabbilixxi lista tal-intestaturi, is-subintestaturi u l-kodiċijiet tan-Nomenklatura Magħquda stabbilita fir-Regolament (KEE) Nru 2658/87 li skontha l-oġġetti eliġibbli għas-sospensjoni huma kklassifikati. Dawk l-atti ta' implimentazzjoni għandhom jiġu adottati f'konformità mal-proċedura ta' eżami msemmija fl-Artikolu 4.
            
            
               Artikolu 2
            
            
               1.Sabiex il-prodotti jibbenefikaw mis-sospensjoni stipulata fl-Artikolu 1, id-dikjarant għandu jippreżenta ċertifikat tar-rilaxx awtorizzat, il-Formola 1 tal-EASA, kif stabbilita fl-Appendiċi I tal-Anness I tar-Regolament (UE) Nru 748/2012, jew ċertifikat ekwivalenti lill-awtoritajiet doganali meta tiġi ppreżentata d-dikjarazzjoni doganali għar-rilaxx għaċ-ċirkolazzjoni libera. Id-dikjarazzjoni doganali għar-rilaxx għaċ-ċirkolazzjoni libera għandu jkollha referenza għan-numru ta’ referenza taċ-ċertifikat. 
            
            
               Iċ-ċertifikat għandu jiġi ppreżentat bl-użu ta’ tekniki elettroniċi għall-ipproċessar tad-dejta jew mezzi oħra. 
            
            
               Il-Kummissjoni għandha, permezz ta’ atti ta’ implimentazzjoni, tistabbilixxi lista ta’ ċertifikati li huma meqjusa bħala ekwivalenti għall-Formola 1 tal-EASA taċ-ċertifikat tar-rilaxx awtorizzat. Dawk l-atti ta' implimentazzjoni għandhom jiġu adottati f'konformità mal-proċedura ta' eżami msemmija fl-Artikolu 4. 
            
            
               2.Permezz ta’ deroga mill-paragrafu 1, fejn ċertifikat ma jistax jiġi ppreżentat fil-mument li jiġu ddikjarati l-oġġetti għar-rilaxx għaċ-ċirkolazzjoni libera, id-dikjarant jista’ minflok jipprovdi dikjarazzjoni fuq il-fattura kummerċjali jew dokument anness magħha. Id-dikjarazzjoni għandu jkun fiha n-numru ta’ referenza. Fil-każ ta’ oġġetti importati għat-tiswija jew manutenzjoni li jkunu tilfu l-istatus tal-ajrunavigabbiltà, id-dikjarazzjoni għandha tirreferi għan-numru oriġinali taċ-ċertifikat.
            
            
               Id-dikjarazzjoni għandha tkun iffirmata mill-bejjiegħ tal-oġġetti. 
            
            
               Id-dikjarazzjoni għandha titfassal skont mudell stabbilit mill-Kummissjoni permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati f'konformità mal-proċedura ta' eżami msemmija fl-Artikolu 4. 
            
            
               Artikolu 3
            
            
               Meta l-awtoritajiet doganali jkollhom raġuni valida li jissuspettaw li ċertifikat ippreżentat skont l-Artikolu 2(1) ġie ffalsifikat, jistgħu jitolbu opinjoni esperta minn rappreżentant tal-awtoritajiet nazzjonali tal-avjazzjoni. L-importatur għandu jħallas l-ispejjeż tal-opinjoni esperta. 
            
            
               Meta jiddeċiedu dwar jekk għandhomx jitolbu opinjoni esperta, l-awtoritajiet doganali għandhom jikkunsidraw il-volum tal-oġġetti li jridu jiġu importati, l-ammont ta’ dazji li jkunu pagabbli jekk is-sospensjoni stipulata f’dan ir-Regolament ma kinitx tapplika u r-riskju li l-ispiża tal-opinjoni tal-espert tissupera l-benefiċċju għall-importatur tas-sospensjoni tad-dazji, f’każ li skont l-opinjoni esperta r-regoli għall-ħruġ ta’ dawk iċ-ċertifikati ma nkisrux.
            
            
               Artikolu 4
            
            
               Il-Kummissjoni għandha tkun assistita mill-Kumitat tal-Kodiċi Doganali stabbilit bl-Artikolu 285 tar-Regolament (KE) Nru 952/2013 tal-Parlament Ewropew u tal-Kunsill
                  5
               . Dak il-kumitat għandu jkun kumitat fit-tifsira tar-Regolament (UE) Nru 182/2011.
            
            
               Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. 
            
            
               Artikolu 5
            
            
               Ir-Regolament (KE) Nru 1147/2002 jitħassar. Ir-referenzi għar-Regolament imħassar għandhom jinftiehmu bħala referenzi għal dan ir-Regolament.
            
            
               Artikolu 6
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
            
               Għandu japplika mill-[1 ta' Marzu 2018].
            
         
         
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
            
               DIKJARAZZJONI FINANZJARJA LEĠIŻLATTIVA
            
            
               1.QAFAS TAL-PROPOSTA/INIZJATTIVA 
            
            
               Regolament tal-Kunisll li temporanjament jissospendi d-dazji awtonomi tat-Tariffa Doganali Komuni fuq ċertu tip ta’ prodotti li jridu jkunu inkorporati jew użati f’inġenji tal-ajru, u li jħassar ir-Regolament (KE) Nru 1147/2002
            
            
               2.LINJI BAĠITARJI
            
            
               X
                     Il-proposta ma għandha l-ebda implikazzjoni finanzjarja
            
            
               ◻Il-proposta ma għandha l-ebda impatt finanzjarju fuq in-nefqa iżda għandha impatt finanzjarju fuq id-dħul – l-effett huwa kif ġej:
            
            
               (miljuni ta’ EUR sa pożizzjoni deċimali waħda)
            
            
                     
                  
                  
                     
                  
               
                     
                        Linja baġitarja
                     
                  
                  
                     
                        Dħul
                     
                     
                  
                  
                     
                        Perjodu ta’ 12-il xahar li jibda minn jj/xx/ssss
                     
                  
                  
                     
                        [Year: 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Is-sitwazzjoni wara l-azzjoni
                     
                  
               
                     
                        Linja baġitarja
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Il-proposta ma għandha l-ebda implikazzjoni finanzjarja. L-operaturi ekonomiċi f’dan is-settur kienu għadhom jistgħu jużaw reġimi doganali sospensivi (bħall-proċeduri ta’ “ipproċessar attiv”, “użu finali”, “ħżin”) anki qabel ma daħal fis-seħħ ir-Regolament tal-Kunsill (KE) Nru 1147/2002 u l-proposta attwali ma ġġib l-ebda bidliet maġġuri fil-leġiżlazzjoni eżistenti. 
            
            
               Għal finijiet ta’ informazzjoni, id-dazji doganali stmati li jikkorrispondu mal-volum tal-importazzjonijiet fl-UE b’“ċertifikati tal-ajrunavigabbiltà” għas-sena 2016 ikunu jammontaw għal EUR 560 miljun.  
            
            
            
               3.MIŻURI KONTRA L-FRODI
            
            
               L-Artikolu 3 tar-Regolament jipprevedi li l-awtoritajiet doganali jistgħu jitolbu opinjoni esperta minn rappreżentant tal-awtoritajiet nazzjonali tal-avjazzjoni bi spiża għall-importatur meta jkollhom raġuni biex jemmnu li ċ-ċertifikati ġew iffalsifikati.
            
            
         
         
            
                  
                     (1)
                  
                        Ir-Regolament tal-Kunsill (KE) Nru 1147/2002 tal-25 ta' Ġunju 2002 li temporanjament jissospendi d-dazji awtonomi tat-Tariffa Doganali Komuni dwar ċerti prodotti importati b'ċertifikati li tajbin għat-tajran (ĠU L 170, 29.6.2002, p. 8).
               
               
                  
                     (2)
                  
                        Ir-Regolament tal-Kummissjoni (UE) Nru 748/2012 tat-3 ta’ Awwissu 2012 li jistabbilixxi regoli ta’ implimentazzjoni għaċ-ċertifikazzjoni tal-airworthiness u ambjentali ta’ inġenji tal-ajru u ta’ prodotti, partijiet u tagħmir relatati, kif ukoll għaċ-ċertifikazzjoni ta’ organizzazzjonijiet relatati mad-disinn u l-produzzjoni (
                  
                     ĠU L 224, 21.8.2012, p. 1
                  
                  ). 
               
               
                  
                     (3)
                  
                  
                        Ir-Regolament tal-Kunsill (KEE) Nru 2658/87, tat-23 ta' Lulju, 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
                  
               
               
                  
                     (4)
                  
                        Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
               
               
                  
                     (5)
                  
                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1).